Faf se besluit laat wenkbroue lig | Netwerk24
Faf se besluit laat wenkbroue lig
Deur Christo Buchner 12 Januarie 2017 12:18
Dean Elgar het die moeilikste deel van die eerste sessie oorleef voordat hy sy paaltjie prysgegee het. Foto: Gallo Images
'n Goeie begin deur Suid-Afrika op die eerste dag van die derde kriekettoets teen Sri Lanka op die Wanderers is Donderdag ietwat ongedaan gemaak toe twee paaltjies kort ná mekaar gekantel het in die sessie voor middagete.
Die Proteas het middagete in Johannesburg op 79/2 gaan nuttig.
Regstreeks: SA t. Sri Lanka, 3de toets
Nadat Faf du Plessis, die Protea-kaptein, die loot gewen het, het hy 'n paar wenkbroue laat lig deur te kolf. Dit terwyl die ekstra snelbouler en nuweling, Duanne Olivier, gekies is ten koste van die draaier Keshav Maharaj.
Hoekom boul jy nie as jy vier snelboulers tot jou beskikkig het nie? is gevra.
Die eerste uur het egter sonder enige voorval verloop vir die Suid-Afrikaanse aanvangspaar, met die Sri Lankaanse boulers wat nie die gunstige toestande behoorlik benut het nie.
Met die total op 45 het daar egter twee paaltjies geval, deurdat eers Stephen Cook (10, 75 minute, 41 balle) been voor paaltjie betrap is deur die toerspan se kaptein, Angelo Mathews.
Angelo Mathews appelleer suksesvol vir 'n bvp-beslissing teen Stephen Cook. Foto: AP
Dit was egter 'n twyfelagtige beslissing, deurdat dit wou voorkom asof dit 'n foutbal was, maar ná verskeie kyk weer's, het die TV-skeidsregter, Aleem Dar, iets van Mathews se stewel gesien wat wel agter die lyn was.
Dit was in die 16de boulbeurt van die oggend, en in die volgende beurt het Dean Elgar (27, 80 m, 54 b, 3x4) kolf uitgehang na 'n aflewering van die tiener Lahiru Kumara, wat verder wegbeweeg het vanaf die naat en hy is op eerste glip opgeraap deur Dimuth Karunaratne.
Hashim Amla (6*) het 'n senuagtige begin gehad aan sy kolfbeurt in sy 100ste toets en is vroeg teen die vingers getref en het onseker voorgekom. Hy is net voor ete met sy telling op 5 in die glippe misgevang deur Dhananjaya de Silva van Suranga Lakmal se boulwerk.
Hy en JP Duminy (23*), wat veel meer vloeiend was en veral vinnige enkellopies goed geneem het, kolf ná ete voort.